C 3/25

Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2019/C 3/11)

Europska komisija odobrila je ovaj zahtjev za manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene objavljuje se u Komisijinoj bazi podataka DOOR.

JEDINSTVENI DOKUMENT

„INSALATA DI LUSIA”

EU br.: PGI-IT-0433-AM01 – 19.6.2018.

ZOI ( ) ZOZP ( X )

1. Naziv

„Insalata di Luisa”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićena oznaka zemljopisnog podrijetla „Insalata di Luisa” smije se upotrebljavati isključivo za zelenu salatu Lactuca Sativa i njezine dvije sorte Cappuccia i Gentile.

Stručak: kratak, najviše 6 cm, i izrazito mesnat; na njemu se razvijaju listovi.

Okus: svjež i hrskav.

Biljka: kada se uzgaja u stakleniku, proizvod ima kompaktniju strukturu i nešto otvoreniji podzemni dio stručka nego proizvod koji se uzgaja na otvorenome.

Ključna svojstva:

— lagani stručak;

— mekoća, koja se dobiva zahvaljujući nepostojanju vlaknastosti, i čvrstoća, čak i 10 do 12 sati nakon berbe, nepostojanje lignifikacije;

— hrskavost mladih, svježih i napetih listova;

— slankast okus, zbog kojega prilikom dodavanja začina nije potrebno koristiti kuhinjsku sol.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci za koji se moraju provesti na određenom zemljopisnom području

Faze uzgoja, berbe, čišćenja i pranja provode se na zemljopisnom području proizvodnje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Kako bi se mogla staviti na tržište, zelena salata koja nosi ZOZP „Insalata di Lusia” mora biti pakirana u spremnicima od plastike, drva, kartona, polistirena ili drugih materijala dopuštenih za upotrebu u prehrambenom sektoru.

Sadržaj svakog pakiranja mora biti ujednačen i sadržavati jedino zelenu salatu iste sorte, podrijetla, vrste, kategorije i veličine. Vidljivi dio pakiranja mora biti reprezentativan za njegov čitavi sadržaj.

Pakiranje se mora provoditi na predmetnom području kako bi se berba, čišćenje, pranje i pakiranje obavili u što kraćem roku i kako bi se spriječilo propadanje fizikalnih i organoleptičkih svojstava proizvoda. Prekomjerno rukovanje i dugotrajni prijevoz salate „Insalata di Lusia” doveli bi do gubitka čvrstoće i hrskavosti listova.

Nakon prethodno opisanih radnji povezanih s pakiranjem ZOZP „Insalata di Lusia” može biti namijenjen pripremi u svojstvu proizvoda 4. razreda. Ta radnja nije ograničena na područje proizvodnje.

3.6. Posebna pravila za označivanje proizvoda na koji se odnosi registrirani naziv

Gornji dio pakiranja koje sadržava proizvod mora biti zaštićen prozirnim pokrovom od materijala dopuštenih za upotrebu u prehrambenom sektoru, na kojem je naveden samo logotip ZOZP-a „INSALATA DI LUSIA” kako bi se omogućili vidljivost i prirodno prozračivanje.

Logotip ZOZP-a mora biti vidljiv na spremnicima i otisnut znakovima koji su jednaki ili veći od ostalih navoda koji mogu biti navedeni na istom pakiranju.

Logotip čine slova „i” (iznad kojeg se nalazi točka ovalnog oblika) i „L”. Unutarnje strane slova konkavne su i čine ovalni okvir u kojem je prikazan stilizirani srednjovjekovni toranj u Luisi. Vanjski i gornji dijelovi logotipa obrubljeni su okvirom; iznad gornjeg središnjeg dijela tog okvira ispisana je kratica „IGP” (ZOZP). U podnožju logotipa, unutar okvira, nalazi se navod „INSALATA DI LUISA”.

Nakon što je postavljen na spremnike, logotip ZOZP-a „INSALATA DI LUISA” ne smije se ponovno upotrebljavati.

Na pakiranjima proizvoda 4. razreda moraju biti navedeni podaci predviđeni za spremnike.

4. Sažeta definicija zemljopisnog područja

Područje proizvodnje obuhvaća sljedeće općine, koje se nalaze u pokrajinama Rovigo i Padova:

— Pokrajina Rovigo: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo i Rovigo;

— Pokrajina Padova: Barbona, Vescovana i Sant’Urbano.

5. Povezanost sa zemljopisnim područjem

U pogledu okusa posebnost salate „Insalata di Lusia” temelji se na njezinu izraženom okusu, koji je dobiven zahvaljujući bogatstvu mineralnih soli u tlima područja proizvodnje, zbog čega pri dodavanju začina nije potrebno dodati sol. Tla na području koje je predmet ZOZP-a sastoji se od površinskog sloja pijeska nanesenog brojnim poplavama do kojih je došlo tijekom predrimskog razdoblja te ranog srednjeg vijeka, kada su određene pritoke rijeke Tartaro probile nasipe te pri pucanju brana rijeke Adige tijekom srednjeg vijeka i modernog doba. Do posljednjeg značajnog pucanja došlo je krajem 19. stoljeća, kada su goleme pješčane dine nastale tim nanosima poravnane nakon dugotrajnih radova koji su trajali do 1960. „Insalata di Luisa”, izrazito bogata kalijem i kalcijem, sadi se na tom se pijesku, koji je konsolidiran tijekom stoljeća spontanog rasta vegetacije.

Znatne količine podzemnih voda koje napaja rijeka Adige, a koje se nalaze ispod tla koja su na tom području isključivo u obliku terasa, i kanali za navodnjavanje koji su uvijek napunjeni omogućuju održavanje znatne stope vlažnosti tla i ograničavanje navodnjavanja tijekom razdoblja koje slijedi neposredno nakon presađivanja. To podrazumijeva manje otjecanja putem listova, a time i manje raspršivanje hranjivih tvari koje sadržavaju te manju potrebu za tretmanom sredstvima protiv gljivica.

Površinske vode nalaze se na dubini od jednog metra i zadržavaju se na stalnoj razini zahvaljujući sustavu umjetnih kanala. Svi navedeni čimbenici zajedno omogućuju smanjenje broja mjera navodnjavanja, a time i širenje truleži, čime je omogućeno očuvanje svježeg i hrskavog okusa tipičnog za „Insalata di Luisa”, po čemu se ta salata razlikuje od salate koja se proizvodi u drugim područjima.

Zajamčeno napajanje vodom iz rijeke Adige, razina vode i tekstura tla omogućuju uzgoj salate s odličnim rezultatima, uključujući i tijekom ljeta (srpanj – kolovoz) i jamče njezinu dostupnost na tržištu tijekom 10 do 11 mjeseci godišnje.

Rahla zemlja srednje gustoće i grube teksture, tipična za područje uz obalu rijeke Adige te dobra propusnost koja omogućuje otjecanje oborinskih voda, omogućuju optimalnu provedbu radova neovisno o klimatskim i meteorološkim uvjetima.

Konačno, iskustvo stečeno tijekom pedeset godina uzgoja salate i vještine proizvođača omogućili su usavršavanje tehnika proizvodnje, čime se optimiziraju sinergije koje nastaju zahvaljujući ispravnoj ravnoteži između klimatskih i poljoprivrednih čimbenika.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak prigovora objavom prijedloga za priznavanje ZOZP-a „Insalata di Lusia” u Službenom listu Talijanske Republike br. 108 od 11. svibnja 2018.

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Qualità” (Kvaliteta) (u gornjem desnom dijelu zaslona), zatim na „Prodotti DOP IGP STG” (Proizvodi ZOI ZOZP ZST) (na lijevoj strani zaslona) te naposljetku na „Disciplinari di Produzione all’esame dell’UE” (Specifikacije podnesene na razmatranje Europskoj uniji).

(1) SL L 179, 19.6.2014., str. 17.